### Resume

Lodsejer har anmodet om lokalplan og tillæg for et område på ca. 0,3 ha beliggende mellem [adresse], [adresse] og [adresse] i Vejle. Lokalplanen skal muliggøre opførelse af ca. 33.000 m2 bolig - herunder et bofællesskab, erhverv og service.

Lokalplanområdet fremstår i dag fuldt udbygget med erhvervsbyggeri i form af administration, haller og portnerboliger. Lokalplanen giver mulighed for at al eksisterende bebyggelse fjernes. Lokalplanområdet er udpeget som perspektivområde for fremtidig boligbebyggelse i 'Udviklingsplan for [adresse]'.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 23. maj 2023, pkt. nr. 126, at igangsætte udarbejdelse af lokalplan nr. 1406 og tillæg nr. 36.

Tillægget har været i fordebat fra 30. maj 2023 til 13. juni 2023. Der indkom ikke bemærkninger til planen.

Lokalplanens indhold

![](data:image/png;base64...)

Figur 2: Bebyggelsesplan af fremtidige forhold

![](data:image/png;base64...)

Figur 3: Illustration af forslag til bebyggelse mod [adresse]

Formålet med lokalplanen er at muliggøre opførsel af ca. 33.000 m2 bolig og erhverv på [adresse] i Vejle. Lokalplanområdet er 0,3 ha og der bliver mulighed for en bebyggelsesprocent på 110. Lokalplanområdet er et erhvervsområde og omdannes med denne lokalplan til et blandet boligområde med mulighed for kontor, service og klinik til brug for hele [adresse].

Lokalplanen giver mulighed for at eksisterende bebyggelse nedrives. Lokalplanområdet ligger langs [adresse], som er en af de primære indfaldsveje til Vejle. Det er lokalplanens formål at lokalplanområdet får en flot fremtræden mod [adresse] både med bebyggelse og bearbejdning af de grønne arealer.

Lokalplanområdet vejbetjenes fra [adresse] og [adresse]. De interne veje fordeler trafikken til fælles parkeringspladser, der primært ligger langs mod [adresse], [adresse] og erhvervsejendommen [adresse] 1. Her kantes parkeringspladserne af beplantning, således lokalplanområdet fremstår med beplantning langs afgrænsningen.

De øvrige ubebyggede arealer i lokalplanområdet skal fremstå grønne med beplantning bestående af træer, buske og stauder/græsser og græsplæne. Lokalplanen stiller krav om mindst 100 træer i lokalplanområdet. Langs [adresse] er der en byggelinje svarende til den byggelinje der er i lokalplan 142 Smukkere indfaldsveje i Vejle. På arealet mellem byggelinjen og [adresse] kan der alene etableres levende beplantning samt en stiforbindelse.

Lokalplanen lægger op til at bygninger udformes, så de fremtræder harmoniske ved valg af materiale, konstruktion og detaljer, herunder skiltning og belysning samt med andre bygninger, så lokalplanområdets arkitektoniske karakter signalerer et moderne bolig- og erhvervsområde med et attraktivt facadeforløb langs [adresse], [adresse] og [adresse].

Kommuneplantillæg

Tillægget til kommuneplanen ændrer området fra erhvervsområde til blandet bolig og erhverv. Tillægget har været i fordebat fra 30. maj 2023 til 13. juni 2023. Der indkom ikke bemærkninger til planen.

Vurdering af afledte konsekvenser

Der er ikke udarbejdet en helhedsvurdering af lokalplanens afledte konsekvenser, da planen ikke vil få konsekvenser. Der er kapacitet på omkringliggende daginstitutioner, skole samt veje.

Miljøvurdering

Forslag til lokalplan nr. 1406 og tillæg nr. 36 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen og tillægget fastsættes til otte uger, da tillægget har været i fordebat, og dermed har særlig interesse for offentligheden.

Overtagelsespligt/Frafaldserklæring

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.

De nye boliger samt let erhverv lægger sig ind i et eksisterende område med etablerede veje, fortove og offentlig transport. Lokalplanområdet er med til at fortætte byen.

Lokalplanen fremmer bæredygtighed ved at give mulighed for at fortætte bymidten med blandt andet boliger, service og erhverv. I byen er det attraktivt at gå, cykle og benytte kollektiv trafik.

I forbindelse med ny bebyggelse vil der være flere grønne og ubefæstede arealer. Lokalplanen har bestemmelser om minimum antal af træer og nærhed til grønne opholdsarealer, samt nye stiforbindelser på tværs af området. Desuden indeholder planen bestemmelser om håndtering af regnvand dvs. det vand der strømmer ind i lokalplanområdet fra højere liggende områder, det vand der falder i lokalplanområdet og af det vand der ledes videre til lavere liggende områder. Flere grønne arealer og træer samt håndteringen af vand, skal sikre at lokalplanområdet er robust overfor fremtidens klima med mere vand og et varmere klima.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at forslag til lokalplan nr. 1406 og tillæg nr. 36 til Kommuneplan 2021-2033 vedtages og offentliggøres i otte uger. |

### Beslutning

Anbefalet.